b'\n_START_ARTICLE_\nSvak kjernekraft\n_START_SECTION_\nSymmetribrudd\n_START_PARAGRAPH_\nDe grunnleggende naturlovene ble lenge antatt \xc3\xa5 v\xc3\xa6re like i speilsymmetri, dvs. n\xc3\xa5r alle koordinater skifter fortegn. Videre ble det antatt at resultatet av et eksperiment sett via et speil ville v\xc3\xa6re likt det som ble produsert av en speilet kopi av eksperiementoppsettet. I en enkel analogi vil en bil som blinker til venstre observeres i et speil \xc3\xa5 blinke mot h\xc3\xb8yre. Slik vil ogs\xc3\xa5 en speilet bil observeres. Dette kalles p-symmetri for bevaring av paritet og er tilfelle f.eks for klassisk gravitasjon og elektromagnetisme. P\xc3\xa5 1950 talled ble det imidlertid oppdaget at svak vekselvirkning har p-symmetribrudd fordi den bare virker p\xc3\xa5 venstre asymmetriske partikler (og h\xc3\xb8yre asymmetriske antipartikler). Fordi speilsymmetri for en venstre asymmetrisk partikkel er en h\xc3\xb8yre asymmetrisk partikkel gir dette maksimalt symmetribrudd._NEWLINE_Disse teoriene tillot imidlertid CP-symmetri (Ladning-paritet symmetri) ettersom en venstre asymmetrisk partikkel gir en h\xc3\xb8yre asymmetrisk antipartikkel. Men i 1964 ble det oppdaget at det ogs\xc3\xa5 opptrer sm\xc3\xa5 CP symmetribrudd.\n_START_SECTION_\nElektrosvak teori\n_START_PARAGRAPH_\nStandardmodellen beskriver elektromagnetisk kraft og svak vekselvirkning som to forskjellige aspekter av en felles elektrosvak vekselvirkning. Etter denne teorien vil det ved meget h\xc3\xb8ye energiniv\xc3\xa5er opptre fire massel\xc3\xb8se vekselvirkningsvanter (engelsk: \xc2\xabgauge bosons\xc2\xbb) lignende fotonet og et skalart Higgs-felt. Et skalart Higgs-felt antas \xc3\xa5 formidles av Higgs-bosonet, ha samme konstante verdi i hele universet, og gi opphav til masse n\xc3\xa5r det vekselvirker med visse partikler._NEWLINE_Men n\xc3\xa5r energiniv\xc3\xa5et faller opptrer spontane symmetribrudd i Higgs-feltet og tre av de massel\xc3\xb8se vekselvirkningsvantene gir opphav til tre massel\xc3\xb8se Goldstone bosoner som \xc2\xabfort\xc3\xa6res\xc2\xbb av tre fotonlignende felter og f\xc3\xa5r derved masse. Disse tre feltene gir opphav til W\xe2\x81\xba, W\xe2\x81\xbb og Z\xe2\x81\xb0 bosonene, mens den fjerde vekselvirkningsvanten forblir massel\xc3\xb8s og er elektromagnetismens foton._NEWLINE_Denne teorien har forutsagt flere viktige fakta, som Z-bosonets masse, f\xc3\xb8r disse ble funnet eksperimentelt. Det viser seg n\xc3\xa5 at Higgs-bosonet er observert ved CERN. Det \xc3\xa5 observere Higgs-bosonet var et av hovedform\xc3\xa5lene med Large Hadron Collider (LHC) som er bygget ved CERN.'